text: Billund Lufthavn slår rekord: 2,8 millioner rejsende
  03 januar 2014 kl. 07.04
  Billund Lufthavn har haft et rigtig godt år. Lufthavnen havde i 2013 en fremgang på 3,5 procent. Det svarer til 94.700 passagerer.
  Der har været fremgang for næsten alle ruteflyselskaber, der har ruter ud af Billund. Udenrigsafgangene steg med 93.030 passagerer, og indenrigsruten til København steg med 40 procent.
  - Antallet af passagerer landede på 2.829.507, hvilket er det største antal passagerer for lufthavnen nogensinde, siger lufthavnsdirektør i Billund Lufthavn, Kjeld Zacho Jørgensen, i en pressemeddelelse.
  Ikke alle passagertal steg til vejrs. Antallet af chartergæster faldt med 3,3 procent. Lufthavsdirektøren forklarer det med Lærerkonflikten, den varme sommer og specielt situationen i Egypten.
  